Uitdaagbekerreeks: Lions brul hard teen Stade Français(Foto: LionsRugbyCo/Twitter) Die groot geheim in die Europese rugbyreekse is om jou beste span vir jou twee tuiswedstryde te kies en alles in sit om ŉ oorwinning te behaal. Dit het die Lions Vrydagaand op Ellispark gedoen en sodoende hul kanse lewendig gehou om vir die laaste ronde van 16 in die Europese Uitdaagbekerreeks te kwalifiseer toe hulle Stade Français met 30-12 geklop het. Die oorwinning was ononderhandelbaar nadat die Lions verlede Sondag op Ellispark met 31-31 teen die Walliese Dragons gelykop gespeel het. Die Lions speel nou in Januarie in hul oorblywende twee wedstryde in Groep B op 14 Januarie teen Stade Français in Parys en op 22 Januarie in Newport teen die Dragons om te bepaal watter twee van die vier spanne (Lions, Stade Français, Dragons en Benetton) saam met ses ander spanne in Groep B tot die uitkloprondes deurdring. Die Lions het verdien om te wen nadat hulle rustyd met 20-5 voor was. Hulle het baie beter op ŉ nat veld en met ŉ glibberige bal aangepas met Edwill van der Merwe, Quan Horn en Jordan Hendrikse wat agter groot indruk gemaak het, terwyl Jaco Visagie, JP Smith, Willem Alberts, Jaco Kriel en James Venter die keur tussen die voorspelers was. Die Franse, wat glad nie oortuig as hulle weg van die huis af speel nie, het nou agt van hul laaste nege wedstryde weg van Parys af verloor. Hulle het kwaai bottervingers gehad en 31 duikslae verbrou. Hulle het verskeie jong akademiese spelers gekies om die Leeus te probeer tem, maar hulle kon nie daarin slaag nie. Die Lions, wat in ŉ stadium met 20-0 voor was, het in die tweede helfte effe in hul dop gekruip. Nogtans het hulle vier drieë vir ŉ bonuspuntsege gedruk en is hulle op koers. Daar is seker nie veel daarmee verkeerd as spanne hul spelers ruskans gee en nie hul beste spanne weg van die huis af kies nie, maar is dit nie een van die redes hoekom daar skaars 1 000 toeskouers op ’n Vrydagaand op ŉ vakansiedag op Ellispark gaan rugby kyk het nie? Punte: Leeus: 30 (20) Drieë: Quan Horn (2), Andries Coetzee, Ruan Smith; Doelskoppe: Jordan Hendrikse (2). Strafdoele: Hendrikse (2). Stade Français: 12 (5): Drieë: James Hall, Leo Barre. Doelskop: Arthur Coville.